50 nye delecykler er til rådighed i Aalborg og Nørresundby. Cyklerne kan lejes for 12,50 kroner pr halve time.

Nu bliver det muligt at leje en cykel på timebasis i Aalborg. Et nyt delecykelkoncept er nemlig kommet til byen. Ordningen, der er et samarbejde mellem kommunen og firmaet Donkey Republic, findes allerede i flere europæiske byer, og skal give borgere og gæster mulighed for at leje en cykel i kortere eller længere tid. - Med dette tilbud giver vi byens mange gæster og brugere en let mulighed for at komme rundt i vores dejlige by. Det er et ret simpelt system og nogle solide, velkørende cykler som vi tror kan skabe mange gode oplevelser. Vi har aftalt med Donkey Republic, at systemet evalueres efter et år, og samtidig får vi løbende stillet anonymiserede data til rådighed, der fortæller, hvordan cyklerne bliver brugt - noget vi kan bruge i vores fortsatte arbejde med at gøre det lettere at vælge cyklen til, siger Rådmand i By- og Landskabsforvaltningen Hans Henrik Henriksen (S). De orange delecykler bliver genkendelige i bybilledet, og er traditionelle cykler med tre gear og lygter. Delecyklerne skal hentes og afleveres ved faste standere i byen. Det koster 12,50 kroner for 30 minutters leje. Ved medlemskab eller månedskort er det muligt at få rabat. Projektet har en testperiode på 12 måneder. Her finder du cyklerne